– Наведвальнікам мы прапануем дакрануцца да гісторыі праз прадмет, – гаворыць у час экскурсіі старшы навуковы супрацоўнік музея Наталля Валынец. – Тут значкі, дакументы, граматы, фотаздымкі з прыватных калекцый мясцовых жыхароў: Генадзя Тарасава, Часлава Серафіновіча, Ніны Капец, настаўнікаў СШ № 1, гімназіі № 1 горада Ліды і іншых. Можна пабачыць і асабістыя рэчы воінаў-абаронцаў краіны, тых, хто ўдзельнічаў у аднаўленні горада пасля Вялікай Айчыннай вайны, хто асвойваў цалінныя землі. У экспазіцыі прадстаўлены сцяг Радзівонішскага сельскага Савета, які шмат гадоў праляжаў у зямлі, а нядаўна быў знойдзены сынам адной з мясцовых жыхарак і перададзены ў музей. Сучаснікам цікава будзе адказаць на пытанні анкеты, якую кожны запаўняў перад уступленнем у камсамол, пачытаць агітацыйныя лістоўкі, артыкулы “Лідскай газеты” тых часоў. Сярод эспанатаў ёсць і такі ўнікальны прадмет, як клішэ 1943 года, якое належала партызанскаму атраду “Іскра”.